**NATJEČAJ ZA STIPENDIJE**

**za Europski Forum Alpbach**

***powered by KEKS Pay***

Udruga Klub Alpbach Hrvatska raspisuje natječaj za dodjelu 7 stipendija za sudjelovanje na ovogodišnjem [Europskom Forumu Alpbach](https://www.alpbach.org/en/) koji se održava od 20.8. do 2.9. 2022. u Alpbachu u austrijskoj pokrajini Tirol. Radni jezik je engleski.

**Jedna stipendija iznosi 2.500 EUR, a ukupna vrijednost 7 stipendija je 17.500 EUR koje donira Erste & Steiermärkische bank d.d.**

Jedna stipendija pokriva:

1. Sudjelovanje na Europskom Forum Alpbach
2. Džeparac u visini 260 EUR (20 EUR/dan)\*
3. Smještaj s doručkom
4. Lokalni javni prijevoz u Austriji
5. Posjete lokalnim turističkim atrakcijama u Alpbachu

*\*Stipendistima se preporuča da džeparac tijekom Foruma troše korištenjem KEKSICE, trajno besplatne VISA prepaid kartice koja se otvara kroz kroz također besplatnu KEKS Pay aplikaciju za mobitel.*

**Do kada traje natječaj, tko se može prijaviti i kako?**

Natječaj je otvoren do 5.6. u 23:59 sati, prijave preko linka: <https://www.surveymonkey.com/r/8753YY2>. Prijaviti se mogu svi studenti i mladi profesionalci s boravištem u RH u **dobi do 30 godina** bez obzira na akademsku disciplinu.

****

*EFA 2021.: Nobelovac Joseph E. Stiglitz*

Europski Forum Alpbachje interdisciplinarna platforma pokrenuta 1945. godine koja okuplja angažirane mlade ljude iz cijelog svijeta i vodeće stručnjake iz poslovnog svijeta, politike i međunarodnih odnosa, akademske i znanstvene zajednice, civilnog društva i kulture iz cijele Europe i svijeta s ciljem razvoja ideja za osnaživanje i demokratski razvoj Europe.

Program u kojem svakog ljeta sudjeluje nekoliko tisuća sudionika traje dva tjedna i sastoji se od seminara za stipendiste, konferencije iz područja financija, tehnologije, klimatskih promjena, sigurnosti te demokracije i prava, neformalnih formata (*fireside chats*, *retreats*, *hikes*) kao i sportskih, društvenih i kulturnih događanja.

**Dva tjedna** [**Europskog Foruma Alpbach**](https://www.alpbach.org/en/)**, od 21.8. do 2.9. obuhvaćaju:**

****

Tijekom prvog, takozvanog „Konferencijskog tjedna“, fokus program bit će poslovna zajednica i aktivnosti koje nude mogućnosti za kvalitetno umrežavanje. Održat će se velik broj raznovrsnih događanja poput predavanja, plenarnih događanja, radionica i planinarenja kao i društvenih aktivnosti.

Program drugog, „Laboratorijskog tjedna“, bit će usmjeren na dublje istraživanje tema. Aktivnosti će se provoditi u malim grupama sastavljenima od međunarodnih sudionika, a koristit će se inovativni formati u kojima ćemo se upuštati u ključna pitanja koja se postavljaju tijekom prvog tjedna. U sklopu Laboratorijskog tjedna održavat će se „povlačenja“, tematski specifične aktivnosti u trajanju nekoliko dana. Tijekom drugog tjedna Europskog Foruma Alpbach radit ćemo s međunarodnim sudionicima na odabranim temama te razvijati ideje i rješenja za budućnost Europe. Otvoreni, kreativni formati pružaju priliku za razmjenu ideja; plenarni događaji zaokružuju dnevni raspored.



Uz program konferencije, stipendisti imaju priliku sudjelovati u Alpbach seminarima koji predstavljaju akademsko srce Europskog Foruma Alpbach. Seminari se održavaju u jutarnjim terminima tijekom dva tjedna Foruma, a međuigra znanstvenih i kreativnih seminara usmjerenih na vještine, zajedno s programima panela, radionica i plenarnih rasprava u poslijepodnevu transformiraju Alpbach u mjesto transfera inovativnog znanja i holističkog učenja.

[**Prijavni obrazac**](https://www.surveymonkey.com/r/8753YY2) **uključuje:**

* Životopis na hrvatskom ili engleskom jeziku u PDF formatu
* Osobne i kontakt informacije kandidatkinja/kandidata
* Otvaranje trajno besplatnog prepaid KEKS računa u KEKS Pay aplikaciji radi trošenja džeparca pripadajućom prepaid VISA KEKS karticom (KEKSICOM) tijekom Foruma. KEKS račun i pripadajuća VISA kartica su trajno besplatni.
* Odgovor na 3 pitanja na engleskom jeziku



Na temelju pristiglih prijava, Selekcijski odbor Kluba Alpbach Hrvatske pozvat će na kraći selekcijski razgovor (online intervju) **najviše 20 kandidata/kandidatkinja.** Na selekcijskom razgovoru utvrdit će se istinitost informacija sadržanih u prijavi, razina kompetencija za kritičko promišljanje i proaktivno djelovanje te razina motivacije za aktivno sudjelovanje u programu.

* Svi prijavljeni kandidati/kandidatkinje primit će obavijest o konačnim rezultatima po zaključenju natječajnog postupka najkasnije do 26. lipnja.
* Sve prikupljene informacije koriste se isključivo u svrhu provedbe ovog natječaja.
* Nepotpune i prijave pristigle nakon navedenog roka neće se uzimati u obzir.
* Stipendija ne pokriva troškove putovanja do Alpbacha i natrag.